Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/19) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од З.Ѓ од Битола, поднесена против Решението на Општина Битола, на 02.09.2025 година го донесе следното

**Р Е Ш Е Н И Е**

Жалбата од З.Ѓ од Битола, поднесена против Решението на Општина Битола бр.11-120/7 од 04.08.2025 година, заведена во архивата на Агенцијата за заштита на правото на слободен пристап до информациите од јавен карактер под бр.08-401 на 26.08.2025 година **СЕ ОТФРЛА како ненавремена**.

**О Б Р А З Л О Ж Е Н И Е**

З.Ѓ од Битола, на 13.06.2025 година поднел Барање за пристап до информации од јавен карактер до Општина Битола, со кое побарал по е- маил да му се достави електронски запис од следните информации:

„1. Сите акти и дејствија преземени од градоначалникот а кои се директно или индиректно поврзани со немилинот настан на каснување на дете од страна на улично куче и подоцнежната вонредна акција за заловување на бездомни кучиња;

2. Сите информации и документи за вонредниот состанок за справување со уличните кучиња во Битола, вклучувајќи но не ограничувајќи се на информации и документи за тоа кој раководеше со овој вонреден состанок, кој го свика, улогата на градоначалникот во истиот, документација за неговата иницијатива до СВР Битола за зголемени контроли на критичните точки, записник од овој состанок и целокупната поврзана документација“.

Постапувајќи по наведеното Барање, Општина Битола донела Решение бр. 11-120/4 од 02.07.2025 година, со кое истото се уважува.

Незадоволен од добиеното Решение од Општина Битола, Барателот на информации достави Жалба до Агенцијата, заведена во архивата со бр.08-401 на 18.07.2025 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, донесе Решение бр.08-401 од 29.07.2025 година, со кое Жалбата **ја уважи**, оспореното Решение на Имателот на информации бр. 11-120/4 од 02.07.2025 година го поништи и **предметот го врати на повторно постапување пред првостепениот орган**, со укажување како да постапи**.**

Имателот на информации на 08.08.2025 година, со допис преку електронска пошта ја извести Агенцијата дека „...Ве известувам дека по Решението бр.08-401 од 29.07.2025 година е постапено...“. Во прилог на дописот го достави Решението бр.11-120/7 од 04.08.2025 година со кое се уважува Барањето за пристап до информации од јавен карактер.

Незадоволен од наведеното Решение, Барателот на информации на 26.08.2025 година поднесе Жалба до Агенцијата, заведена во архивата на Агенцијата под бр.08-401. Во Жалбата меѓу другото е наведено: „.....Го обжалувам решението на Општина Битола бр.11-120/7 од 04.08.2025 година примено од моја страна на електронска пошта на 08.08.2025 година бидејќи повторно не ги добив бараните информации од јавен карактер...“.

Постапувајќи по наведената Жалба, Агенцијата за заштита на правото на слободен пристап до информации од јавен карактер, истата ја **отфрли како ненавремена**, поради следното:

Агенцијата утврди дека во конкретниот случај, Барателот на информации ја поднесува Жалбата по истекот на законскиот рок, поради тоа што, Барателот на информации на 26.08.2025 година до Агенцијата поднесе Жалба, заведена во Агенцијата под бр. 08-401, додека Решението на Имателот на информации како што се наведува во Жалбата го примил преку електронска пошта на 08.08.2024 година, затоа ја прави Жалбата ненавремена.

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Согласно член 27 став 1 од Законот за слободен пристап до информации од јавен карактер, против решението со кое имателот на информацијата го одбил или отфрлил барањето, барателот има право на жалба во рок од 15 дена од денот на приемот на решението до Агенцијата.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор/Zëvendës drejtor**

**Blerim Iseni**